Κανονισμός (ΕΚ) αριθ. 1878/2001 της Επιτροπής

της 26ης Σεπτεμβρίου 2001

για τη θέσπιση μεταβατικών μέτρων στον τομέα του καθεστώτος εξίσωσης των δαπανών αποθεματοποίησης στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση αγοράς στον τομέα της ζάχαρης(1), και ιδίως το άρθρο 50,

Εκτιμώντας τα ακόλουθα:

(1) Το άρθρο 8 του κανονισμού (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, για την κοινή οργάνωση της αγοράς στον τομέα της ζάχαρης(2), όπως τροποποιήθηκε τελευταία από τον κανονισμό (ΕΚ) αριθ. 906/2001 της Επιτροπής(3), ο κανονισμός (ΕΟΚ) αριθ. 1358/77 του Συμβουλίου, της 20ής Ιουνίου 1977, περί καθορισμού γενικών κανόνων αντιστάτμισης των εξόδων αποθεματοποίησης στον τομέα της ζάχαρης και περί κατάργησης του κανονισμού (ΕΟΚ) αριθ. 750/68(4), όπως τροποποιήθηκε τελευταία από τον κανονισμό (ΕΟΚ) αριθ. 3042/78(5), και ο κανονισμός (ΕΟΚ) αριθ. 1998/78 της Επιτροπής, της 18ης Αυγούστου 1978, περί λεπτομερειών εφαρμογής του συστήματος αντιστάθμισης των εξόδων αποθεματοποίησης στον τομέα της ζάχαρης(6), όπως τροποποιήθηκε τελευταία από τον κανονισμό (ΕΟΚ) αριθ. 1758/93(7), πρόβλεπαν καθεστώς εξίσωσης των δαπανών αποθεματοποίησης στον τομέα της ζάχαρης.

(2) Το άρθρο 32 του κανονισμού (ΕΚ) αριθ. 2038/1999 επέτρεπε σε κάθε επιχείρηση παραγωγής ζάχαρης να μεταφέρει υπό ορισμένες προϋποθέσεις μερίδες της παραγωγής της στην επόμενη περίοδο εμπορίας, για λογαριασμό της παραγωγής της περιόδου αυτής, με τη δέσμευση αποθεματοποίησης της ποσότητας ή των ποσοτήτων προς μεταφορά υποχρεωτικώς επί χρονικό διάστημα δώδεκα συνεχόμενων μηνών για τους οποίους τα έξοδα αποθεματοποίησης αποδίδονται κατά τις διατάξεις του άρθρου 8 του εν λόγω κανονισμού.

(3) Ο κανονισμός (ΕΚ) αριθ. 1260/2001 δεν περιλαμβάνει πλέον καθεστώς εξίσωσης των δαπανών αποθεματοποίησης από την περίοδο εμπορίας 2001/02. Παρά την κατάργηση του καθεστώτος εξίσωσης των δαπανών αποθεματοποίησης από την περίοδο εμπορίας 2001/02, η ζάχαρη που μεταφέρεται κατά τις διατάξεις του άρθρου 32 του κανονισμού (ΕΚ) αριθ. 2038/1999 πρέπει να παραμείνει αποθηκευμένη επί χρονικό διάστημα δώδεκα μηνών. Προκειμένου να διασφαλισθεί η αρμονική μετάβαση προς τη νέα κατάσταση, είναι σκόπιμο να θεσπιστούν μεταβατικά μέτρα τα οποία θα δίδουν τη δυνατότητα συνέχισης της εξόφλησης δαπανών αποθεματοποίησης μετά την 30ή Ιουνίου 2001 για τη ζάχαρη που έχει μεταφερθεί από την περίοδο εμπορίας 2000/01 στην περίοδο εμπορίας 2001/02, μέχρι το πέρας της επίμαχης υποχρεωτικής περιόδου αποθεματοποίησης.

(4) Προκειμένου να διασφαλισθεί η αυτοχρηματοδότηση του τομέα της ζάχαρης, πρέπει να προβλεφθεί η συνεκτίμηση των χορηγούμενων εξοφλήσεων μετά την 30ή Ιουνίου 2001 με βάση τον παρόντα κανονισμό στο υπόλοιπο που προκύπτει κατ' εφαρμογή του καθεστώτος αντιστάθμισης εξόδων αποθεματοποίησης όπως προβλέπουν οι διατάξεις του άρθρου 48 πρώτο εδάφιο του κανονισμού (ΕΚ) αριθ. 1260/2001.

(5) Λόγω του γεγονότος ότι το υπόλοιπο που προκύπτει από τη λήξη του καθεστώτος εξίσωσης των δαπανών αποθεματοποίησης το οποίο προβλέπεται από το άρθρο 48 πρώτο εδάφιο του κανονισμού (ΕΚ) αριθ. 1260/2001 είναι ολότελα θετικό και καλύπτει τις εξοφλήσεις των δαπανών αποθεματοποίησης με βάση τον παρόντα κανονισμό, δεν τίθεται θέμα καθορισμού της εισφοράς αποθεματοποίησης.

(6) Τα μέτρα αυτά θα πρέπει να εφαρμοστούν από την 1η Ιουλίου 2001, ώστε να μην διαταραχθεί η λειτουργία της κοινής οργάνωσης αγορών στον τομέα της ζάχαρης.

(7) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 8 του κανονισμού (ΕΚ) αριθ. 2038/1999, ο κανονισμός (ΕΟΚ) αριθ. 1358/77 καθώς και ο κανονισμός (ΕΟΚ) αριθ. 1998/78 παραμένουν σε ισχύ για τη ζάχαρη που μεταφέρουν οι επιχειρήσεις παραγωγής της περιόδου εμπορίας 2000/01 για λογαριασμό της περιόδου εμπορίας 2001/02 κατ' εφαρμογή των διατάξεων του άρθρου 32 του κανονισμού (ΕΚ) αριθ. 2038/1999.

2. Το ποσό εξόφλησης για τη ζάχαρη αυτή καθορίζεται σε 0,33 ευρώ ανά 100 kg λευκής ζάχαρης ανά μήνα.

3. Η εξόφληση καταβάλλεται για κάθε μήνα που η ζάχαρη παραμένει στο απόθεμα μέχρις ότου παρέλθουν οι δώδεκα συνεχόμενοι μήνες υποχρεωτικής αποθεματοποίησης όπως αναφέρει το άρθρο 32 παράγραφος 2 του κανονισμού (ΕΚ) αριθ. 2038/1999.

Άρθρο 2

Οι εξοφλήσεις που καταβάλλονται με βάση τον παρόντα κανονισμό λαμβάνονται υπόψη στον προσδιορισμό του υπολοίπου που προκύπτει με την εφαρμογή του καθεστώτος αντιστάθμισης δαπανών αποθεματοποίησης που προβλέπεται στο άρθρο 48 πρώτο εδάφιο του κανονισμού (ΕΚ) αριθ. 1260/2001.

Άρθρο 3

Ο παρών κανονισμός αρχίζει να ισχύει την τρίτη ημέρα μετά τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Σεπτεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 252 της 25.9.1999, σ. 1.

(3) ΕΕ L 127 της 9.5.2001, σ. 28.

(4) ΕΕ L 156 της 25.6.1977, σ. 4.

(5) ΕΕ L 361 της 23.12.1978, σ. 8.

(6) ΕΕ L 231 της 23.8.1978, σ. 5.

(7) ΕΕ L 161 της 2.7.1993, σ. 58.